Az olimpiai sportolók ruháikkal is szeretnek kitűnni - Borsa.hu
2020. július 8. szerda, 06:00
Borsa Címkék: divat, kirakat, olimpia, ruha, stílus 0 hozzászólás
Bár a sportpálya nem kifutó, azért az élsportolók is megtalálják a módját, hogy az érmek megszerzése mellett még divatot is teremtsenek. Divatteremtő olimpikonok.
A versenysport megköveteli a mezek, dresszek illetve formaruhák viselését a pályán, ez azonban nem jelenti azt, hogy a sportolók nem lehetnek stílusosak és akár egyéniek is. Emlékezetes divatpillanatok, az olimpiák történetéből.
Dorothy Hamill frizurája
A rövid, ék alakban nyírt frizura ma már klasszikusnak számít, ám a többség nem tudja, hogy kitől is ered.
Nos, az a hölgy, aki divatot teremtett ezzel a hajviselettel, nem más, mint Dorothy Hamill amerikai műkorcsolyázónő, aki az 1976-os innsbrucki, téli olimpián nem csak a frizurájával, hanem a sportteljesítményével is jeleskedett, hiszen aranyérmet nyert.
Florence Griffith-Joyner körmei
Florence Griffith-Joyner, a tíz évvel ezelőtt elhunyt, többszörös olimpiai bajnok amerikai atlétanő a sportpályán is mindig stílusosan, jellegzetes, művészien kifestett körmökkel jelent meg. Az 1988-as szöuli olimpián például az amerikai zászló színeit, a pirosat a fehéret és a kéket viselte a körmein.
Oksana Baiul madárruhája
Oksana Baiul ukrán műkorcsolyázónő az 1994-es lillehammeri téli olimpián lett aranyérmes. Ott viselte ezt a madártollas kűrruhát is, mely nem mellesleg bevonult a divattörténelembe és olyan legendás kosztümökkel emlegetik együtt, mint például Björk hattyúruhája,
Nancy Kerrigan Vera Wang ruhái
Újabb műkorcsolyázónő a sorban, nem véletlenül, hiszen talán az ő sportáguk ad leginkább lehetőséget a versenyeken való divatozásra.
Nancy Kerrigan amerikai műkorcsolyázónő számos kűrruhája a - korábban szintén versenyszerűen műkorcsolyázó - neves divattervező, Vera Wang műhelyéből került ki. Ezek a kreációk mentesek a műkorcsolyázók szereléseire oly gyakran jellemző túldíszítettségtől, ehelyett minimalista eleganciájukkal tűnnek ki a mezőnyből.
Michael Johnson arany cipői
Persze nem csupán a női sportolók privilégiuma a sportpályán való stílusos megjelenés. Itt van példának Michael Johnson amerikai futó, aki az 1996-os atlantai olimpián a 200 és 400 méteren is megnyerte a cipőivel megegyező színű érmet.
A 2000-es nyári olimpián, Sydneyben aztán újra aranyat nyert, és ekkor már nem csupán a cipők színe, de részben az anyaga is megegyezett a medáléval, hiszen valódi, 24 karátos arannyal díszítették őket.
Picabo Street sasos sisakja
Picabo Street amerikai síelőnő, az 1998-as naganoi téli olimpia bajnoka az amerikai büszkeséget akarta kifejezni, amikor sasos-amerikai zászlós sisakban versenyzett. Szerintünk azért egy kissé Pókemberre is hajaz.
A Speedo LZR Racer
Az Egyesült Államok úszóválogatottja idén, a pekingi olimpián a Speedo cég LZR Racer mezeiben versenyez.
Az áramvonalas úszódresszt valódi csodafegyvernek tartják, ugyanis előzőleg 38 világrekordot úsztak már a sportolók ezeket a dresszeket viselve.
Ralph Lauren olimpiai formaruhái
Az amerikai olimpiai csapat pekingi formaruháinak megtervezését a világhírű divatdiktátorra, Ralph Laurenre bízták. A kreátor pedig igen korrekt munkát végzett, de nem tért el élesen a tőle egyébként is megszokott stílustól: a jellegzetes gallérok, csíkok és övek az olimpiai kollekció darabjain is feltűnnek.
hetvenesévek, WictorWooten, véd, LiptaiClaudia, 29.hét, élelmiszer, lufi, múzsa, offline, becézgetés, lennykravitz, Moschino, bűn, SarahJessicaParker, markowen, mosópor, Kultiplex, ápolás, ünneplős, elképesztő